येदियुरप्पा को हटाने की योजना नहीं : भाजपा  
येदियुरप्पा को हटाने के लिए पार्टी के कुछ विधायक एवं नेता पिछले दो दिनों तक दिल्ली में डेरा डाले हुए थे।
भारतीय जनता पार्टी (भाजपा) ने शनिवार को कहा कि कर्नाटक के मुख्यमंत्री बीएस येदियुरप्पा पांच साल का अपना कार्यकाल पूरा करेंगे। येदियुरप्पा को हटाने के लिए पार्टी के कुछ विधायक एवं नेता पिछले दो दिनों तक दिल्ली में डेरा डाले हुए थे।  भाजपा महासचिव एवं कर्नाटक प्रभारी धर्मेद्र प्रधान ने कहा, "येदियुरप्पा हमारे मुख्यमंत्री हैं। वह अपने पद पर बने रहेंगे और अपना कार्यकाल पूरा करेंगे।" ज्ञात हो कि पार्टी की राज्य इकाई के अध्यक्ष केएस ईश्वरप्पा के नेतृत्व में पार्टी के विधायकों के एक समूह ने गुरुवार एवं शुक्रवार को नई दिल्ली में भाजपा के शीर्ष नेताओं से मुलाकात की थी और येदियुरप्पा पर लगे भ्रष्टाचार तथा अवैध भूमि सौदे के आरोपों को देखते हुए उन्हें पद से हटाने का अनुरोध किया था।  समूह ने भाजपा अध्यक्ष नितिन गडकरी एवं अन्य केंद्रीय नेताओं को येदियुरप्पा के खिलाफ कुछ मंत्रियों तथा विधायकों की शिकायतों से अवगत कराया था। शुक्रवार एवं शनिवार को येदियुरप्पा, ईश्वरप्पा एवं पार्टी के अन्य नेताओं से मुलाकात के बाद प्रधान ने कहा, "सभी मुद्दों का हल निकाल लिया गया है।"  उन्होंने हालांकि कहा, "कुछ आंतरिक मामले भी हैं, जिनका हल निकाल लिया जाएगा।" प्रधान ने कहा कि राज्य के उनके दौरे का मुख्य उद्देश्य तीन विधानसभा निर्वाचन क्षेत्रों में नौ अप्रैल को होने वाले उपचुनाव के लिए पार्टी की तैयारियों पर विचार-विमर्श करना था।  उन्होंने कहा, "उपचुनाव में हम साथ मिलकर मुकाबला करेंगे।" यह पूछे जाने पर कि यदि कथित अवैध भूमि सौदे के मामले में पुलिस येदियुरप्पा के खिलाफ शिकायत (प्राथमिक सूचना रिपोर्ट) दर्ज करती है तो क्या उन्हें पद छोड़ने के लिए कहा जाएगा, प्रधान ने कहा, "मुझे कानून की अच्छी जानकारी नहीं है। प्राथमिक सूचना रिपोर्ट (एफआईआर) की प्रकृति पर विभिन्न तरह के विचार हैं।" एक विचार है कि यह एफआईआर 'औपचारिक' नहीं, बल्कि 'तकनीकी' हो सकती है, क्योंकि अदालत ने पुलिस से केवल 'छानबीन करने और तथ्य पेश करने' को कहा है। उल्लेखनीय है कि बेंगलुरू की एक अदालत ने गुरुवार को लोकायुक्त कार्यालय से सम्बद्ध पुलिस को आरोपों की जांच कर चार मई तक रिपोर्ट पेश करने का निर्देश दिया था।